平水神祠歌
作者：陳賡
朝代：宋

paragraphs: 黄河如絲導崑崙，萬里南下突禹門。
支流潛行天地底，派作八道如霆奔。
吾聞川真嶽靈有真宰，況乃利澤開洪源。
龍神窟宅瞰平野，千古廟貌何雄尊。
深林含蓄雷雨潤，冷殿似带波濤痕。
我來南州走塵坌，執熱未濯憂思煩。
試斟百冽洗肝肺，一勺注腹清且燉。
悠然晞風坐東廡，倏見繪畫如飛騫。
仙宮華裾乘朱軒，旗纛掩藹蛟伏轅。
雷公電母踏煙霧，天吳海若驅鼉黿。
何時借取霹靂手，倒挽銀漢清乾坤。
廟前老翁顧我語，孺子未易排天閽。
何爲高論乃如此，一笑春風滿面溫。
是時三月遊人繁，男女雜遝簫鼓喧。
騫茭沈玉笑靈貺，割牲釃酒傳巫言。
巫言恍惚廟扉闔，拜手上馬山煙昏。